C 491/2
FI
Euroopan unionin virallinen lehti
23.12.2022
Olemme tyytyväisiä Euroopan tulevaisuuskonferenssin (1) tuloksiin.
Konferenssi oli inspiroiva ja tuloksekas keskustelevan demokratian kokeilu.
Vastatakseen kansalaisten odotuksiin toimielimet toteuttavat jatkossakin konferenssin antamien suositusten nopeita ja tehokkaita jatkotoimia omien toimivaltuuksiensa puitteissa.
Monet konferenssin ehdotukset on otettu huomioon komission vuoden 2023 työohjelmassa, ja sitoudumme yhdessä kiinnittämään niihin erityistä huomiota.
Tässä yhteisessä julistuksessa korostetaan keskeisiä lainsäädäntöehdotuksia (2), joiden hyväksi kolme toimielintämme tekevät kaiken voitavansa.
Näiden prioriteettien noudattaminen on entistäkin tärkeämpää, kun vuonna 2024 järjestetään Euroopan parlamentin vaalit, joissa kansalaiset arvioivat, miten EU on vastannut nykyisiin haasteisiinsa.
Tämä koskee sekä aloitteita, jotka ovat jo lainsäätäjien käsiteltävinä, että aloitteita, joita Euroopan komissio esittää vuoden 2023 loppuun mennessä.
Euroopan parlamentti, neuvosto ja Euroopan komissio sopivat asettavansa seuraavat poliittiset tavoitteet etusijalle vuonna 2023 ja vaalikauden loppuun saakka vuonna 2024:
1.
Jotta Euroopan vihreän kehityksen ohjelma saavuttaisi epäsuotuisista geopoliittisista olosuhteista huolimatta ilmastoneutraaliustavoitteensa vuoteen 2050 mennessä, pyrimme nopeuttamaan vihreää ja oikeudenmukaista siirtymää keskeisenä osana ratkaisua energiaturvallisuuteen ja korkeisiin energian hintoihin sekä elintarviketurvaan liittyviin huolenaiheisiin.
Pyrimme saattamaan nopeasti päätökseen 55-valmiuspakettia koskevan työn vuoden 2030 vähennystavoitteiden saavuttamiseksi sekä tiukemman tavoitetason REPowerEU-tavoitteiden saavuttamiseksi.
Tavoitteena on poistaa asteittain riippuvuus Venäjän fossiilisista polttoaineista ja lisätä uusiutuvaa energiaa Euroopassa.
Etusijalle asetetaan EU:n sähkömarkkinoiden uudistaminen, EU:n vetymarkkinoiden käynnistäminen ja uusiutuvien energialähteiden nopeampi käyttöönotto.
Huomiota kiinnitetään luonnon monimuotoisuuden ennallistamiseen ja suojeluun, maaperän terveyteen, vesien saastumisen, ilmansaasteiden ja mikromuovisaasteen vähentämiseen sekä ympäristörikollisuuden torjuntaan.
Kiertotalouden rakentamiseksi pyrimme edistämään korjauttamisoikeutta ja kestävää tuotesuunnittelua, puuttumaan pakkausjätteeseen sekä varmistamaan, että kuluttajilla on oikeaa tietoa ympäristöväittämistä.
Aiomme toteuttaa uusia ilmastotoimia, jotka koskevat erityisesti liikenteen päästöjä ja sen aiheuttamaa saastumista, tavaraliikenteen viherryttämistä sekä hiilen poistamista koskevia todistuksia.
Etusijalle asetetaan jätteen ja sen ympäristövaikutusten vähentäminen.
2.
Digitaalisen siirtymän toteuttamiseksi ja EU:n häiriönsietokyvyn parantamiseksi keskitymme resurssien käytön sekä ympäristö- ja ilmastovaikutusten vähentämiseen, Euroopan johtoaseman vahvistamiseen uraauurtavien teknologioiden alalla, toimitusvarmuuden, kilpailukyvyn ja häiriönsietokyvyn parantamiseen, asiaankuuluvien digitaalisten taitojen tukemiseen ja ihmiskeskeisen lähestymistavan noudattamiseen.
Kiinnitämme huomion vielä käsiteltävinä oleviin ehdotuksiin, jotka koskevat tekoälyä, datan saatavuutta ja käyttöä, kyberuhkien sietokykyä ja kyberturvallisuutta sekä puolustusteollisuuden vahvistamista.
Vihreän ja digitaalisen siirtymän riittävän ja monipuolisen tarjonnan varmistamiseksi priorisoimme toimia, jotka koskevat kriittisiä raaka-aineita ja harvinaisia maametalleja sekä puolijohteita.
Innovatiivisen teknologian edistämiseksi aiomme hyödyntää hyperloopia koskevaa sääntelykehystä, uutta radiotaajuuspoliittista ohjelmaa ja turvallista avaruuspohjaista viestintää.
Aiomme kehittää yhteistä eurooppalaista liikkumisdata-avaruutta.
Vahvistamme sisämarkkinoita, jotka ovat yksi tärkeimmistä voimavaroistamme, muun muassa kehittämällä sisämarkkinoiden hätäapuvälinettä ja parantamalla alustatyön edellytyksiä.
Pyrimme myös luomaan uusia tehokkaita patenttisääntöjä ja tukemaan pk-yrityksiä vaikeina aikoina muun muassa tarkistamalla maksuviivästyksiä koskevia sääntöjä.
3.
Ihmisten hyväksi toimivan talouden osalta pyrimme entistä tehokkaammin parantamaan kilpailukykyä, turvaamaan kasvun ja luomaan työllistymismahdollisuuksia Euroopan kansalaisille.
Kiinnitämme erityistä huomioita nuoriin ja asiaankuuluvien taitojen kehittämiseen.
Poistamme pienyritysten tiellä olevat esteet ja rasitteet.
Edistämme pk-yritysten apupaketin luomista ja tuemme yrityksiä ja helpotamme niiden toimintaa muun muassa edistämällä pääoman ja datan saatavuutta sekä nopeiden ja innovatiivisten maksuratkaisujen ja yksinkertaistettujen maksukyvyttömyyssääntöjen avulla.
Aiomme jatkossakin asettaa etusijalle Euroopan sosiaalisten oikeuksien pilarin ja Porton huippukokouksen julkilausuman täytäntöönpanon ja toteuttaa lisätoimia, jotta sosiaalinen ulottuvuus, muun muassa oikeus olla tavoittamattomissa ja sukupuolten palkkaeron poistaminen, otetaan huomioon kaikissa toimissamme.
Pyrimme pääsemään nopeasti sopimukseen sosiaaliturvajärjestelmien yhteensovittamisesta työvoiman liikkuvuuden tukemiseksi sekä talletussuojasta, kestävästä omistajaohjauksesta, rahanpesun torjunnasta ja pakkotyöllä valmistettujen tuotteiden kieltämisestä.
Kiinnitämme asianmukaista huomiota EU:n talouden ohjausjärjestelmän uudelleentarkasteluun varmistaaksemme, että sen toiminta tukee EU:n ja jäsenvaltioiden talouksia, ja pyrimme vahvistamaan pääomamarkkinoita ja euron roolia, digitaalinen euro mukaan lukien, ja saattamaan valmiiksi pankkiunionin.
Pyrimme edistymään maailmanlaajuisessa verouudistuksessa.
Kestävän kehityksen tukemiseksi maailmanlaajuisesti pyrimme nopeasti sopimukseen yleisestä tullietuusjärjestelmästä ja uudistetusta tullikoodeksista.
(1) Euroopan tulevaisuuskonferenssi – raportti lopputuloksesta, saatavilla osoitteessa https://futureu.europa.eu/fi/pages/reporting (2) Tavallisen lainsäätämisjärjestyksen piiriin kuuluvat.